Document ID: 32015D0570

DECIZIA DE PUNERE ÎN APLICARE (UE) 2015/570 A COMISIEI
din 7 aprilie 2015
de aprobare a planurilor de eradicare a pestei porcine africane la porcii sălbatici din anumite zone din Estonia și din Letonia
[notificată cu numărul C(2015) 2200]
(Numai textele în limbile estonă și letonă sunt autentice)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2002/60/CE a Consiliului din 27 iunie 2002 de stabilire a dispozițiilor specifice de combatere a pestei porcine africane și de modificare a Directivei 92/119/CEE în ceea ce privește boala Teschen și pesta porcină africană (1), în special articolul 16,
întrucât:
(1)
Directiva 2002/60/CE introduce măsuri minime, la nivelul UE, pentru combaterea pestei porcine africane, inclusiv măsurile care trebuie aplicate în cazul confirmării prezenței pestei porcine africane la porcii sălbatici.
(2)
În 2014, Estonia și Letonia au confirmat prezența pestei porcine africane la porcii sălbatici și au adoptat măsuri de combatere a bolii în conformitate cu Directiva 2002/60/CE. Pentru a stabili măsuri de combatere corespunzătoare și pentru a preveni răspândirea bolii, în anexa la Decizia de punere în aplicare 2014/709/UE a Comisiei (2) a fost stabilită o listă a Uniunii cu zonele de risc ridicat. Părțile I, II și III din anexa respectivă enumeră zonele din Estonia și Letonia în care urmează să fie puse în aplicare planurile de eradicare.
(3)
Având în vedere situația epidemiologică și în conformitate cu Directiva 2002/60/CE, Estonia și Letonia au prezentat Comisiei planuri de eradicare a pestei porcine africane în zonele afectate de pe teritoriile lor.
(4)
Comisia a examinat planurile transmise de Estonia și de Letonia și a constatat că acestea sunt conforme cu Directiva 2002/60/CE.
(5)
Măsurile prevăzute de prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTA DECIZIE:
Articolul 1
Se aprobă planul transmis de Estonia la 11 decembrie 2014 pentru eradicarea pestei porcine africane în zonele menționate în anexa la Decizia de punere în aplicare 2014/709/UE.
Articolul 2
Se aprobă planul transmis de Letonia la 26 septembrie 2014 pentru eradicarea pestei porcine africane în zonele menționate în anexa la Decizia de punere în aplicare 2014/709/UE.
Articolul 3
Estonia și Letonia pun în aplicare actele cu putere de lege și actele administrative necesare pentru punerea în aplicare a planurilor menționate la articolele 1 și 2.
Articolul 4
Prezenta decizie se adresează Republicii Estonia și Republicii Letonia.
Adoptată la Bruxelles, 7 aprilie 2015.

Labels: 18
6